《瞻张丞相画像赠宫使龙图》
宋代·释德洪

天下张荆州，乳儿识名誉。医国陆宣公，护法崔元度。

平生风雷舌，咳唾作霖雨。隔阔馀十年，一旦成万古。

羊昙欲作恸，生存华屋处。支遁亦伤心，路偶经姚坞。

赖有克家子，春色连眉宇。君看谈笑时，亦是干国具。

会看如乃翁，独立无喜惧。文章有种性，家法致工主。

此诗公应闻，想见笑掌拊。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。